  Наталья Тетерина Егит азьветлӥсьёс вань, ужаны гинэ кулэ, лыдъя Кияса ёрос администрациысь егитъёсын ужанъя ёзэтлэн кивалтӥсез Ольга Танаева. Муниципал кылдытэтын егитъёсын ужез пӧртэм ӧръёсъя нуо. Бадӟым саклык висъяське быдэ вуымтэ нылпиослы. Со сяна, ужрадъёсазы егит семьяосты но ужась егитъёсты кыскыны тыршо. Ивортодэтъя «Удмуртия» агентстволы со ар ӵоже ортчытэм тужгес пусйымон ужрадъёссы сярысь вераз.  Ольга Танаевалэн кылъёсызъя, мерлыко ужрадъёсы бадӟым классъёсын дышетскисьёс ӵемгес пырисько, нош ужась егитъёслэн тросэзлэн семьяоссы вань ни, соин ик соосты кыскыны шуггес. Егитъёслы, кудъёсызлэн семьяоссы вань, секытгес пыриськыны мерлыко уже, малы ке шуоно асьсэлэн ужъёссы, нылпиоссы вань ни. Кызьы быгатӥськом, кыскиськом Ольга ТанаеваКылсярысь, туэ «Егит ӧнерчи» вожвылъяськонэ 8 адями пыриськиз. Соос пӧлын эмъюртын ужась, школаын ватсаса тодон-валанъёс сётонъя ӧнерчи, гурт возёсын ужась но мукетъёсыз. Конкурсэ пыриськисьёс асьсэлэсь устолыксэс возьматэм сяна, кык пӧртэм видеороликъёс гожтӥзы: асьсэ но кыӵе ке мукет удысуж (профессия) сярысь. Озьы одӥг ужрадын оглом 16 удысужъёсын тодматӥзы. «Милям вормисе потӥз тылпу кысӥсь, егит пияшмы. Ми таяз арын туж матысь ужам тылпу кысонъя частен. Милям матысь кусыпъёс кылдытэмын ни. Огмес огмы валаськомы. Ми но солы юрттӥм, ачиз но туж быгатӥсь. Плаченов Владимир вормисе потӥз», — ивортӥз егитъёсын ужанъя ёзэтлэн кивалтӥсез. Кызьы вера Ольга Танаева, берло дыре туж трос калык люкало велопробегъёс но велоквестъёс. Таяз арын Кияса ёросын Революцилэн 100 ар тырмонэзлы сӥзьыса велоквест но «Вормонлэн маршрутэз» велопробег ортчизы. Со сяна, али егитъёс визьбур шудонъёсы туж мылысь-кыдысь пырисько. Кияса ёросын йырвизез сынанъя «Минута» шудон котькуд кварталлы быдэ ортче. Арскын ужрад ог 12 команда люка, ялан шудӥсьёсыз — 9. «Милям кыкетсэ ар ни вормисьёс луо «220 вольт» команда Эльдыбайысь. Таяз арын туж мылысь-кыдысь пыриськиз командамы «Шудкоме» (удмурт визьбур клуб — ред.). Отын урод ӧз шудэ», — вераз ӧнерчи. Кияса ёросын егитъёслы трос ужрадъёс профилактикая дырпус улсын но ортчо. Кылсярысь, тулыс «Стоп-ВИЧ» но Туберкулёзэн нюръяськон нуналлы сӥзьыса «Тӧдьы ромашка» радъяськизы. Гужем ву вылын кышкыттэмлыкъя «Ву алякъяськемез уг чида» квест-шудонэз но «Удмуртия наркотиклы пумит» ужрадэз ортчытӥзы, нош сӥзьыл — «Сазь Россия» но «Стоп-сигарета». Котькуд гужем егитъёслэн «Ровесник» центрзы пыр быдэ вуымтэ пиналъёсты ужаны интыяло. Таяз арын со улсын 8 программа ужаз, бадӟым классъёсын дышетскись 34 пиналъёс пӧртэм интыосын ужазы но уждун басьтӥзы. «Ужазы архивын, ужазы музейын, ужазы лыдӟетъюртын, ужазы покчи вожатой луыса сводной отрядъёсын, собере ошмесэз утялтӥзы. Атабаевоын вал ӵапак котырез умоятонъя: сцена пуктӥзы, сяська клумбаос, но ӟусъёс», — шуиз егитъёсын ужанъя ёзэтэн кивалтӥсь. Ёросысь егитъёс эрикрадэз утён сярысь но сюлмасько. Кылсярысь, «Щит» отряд полициен ӵош ужа. Отчы 22 адями пӧлысь 12 егитъёс пырисько, соос ёрос ужрадъёсы потало. Егитъёсын ужанын туж пайдалыко луэ ивортодэтъя туала технологиосты кутон. Али «ВКонтакте» мерлыко вотэс пыр туж шаплы ужаськом, азьланяз «Инстаграмын» но, «Фейсбукын» но ужано, шуиз Ольга Танаева. Тегъёс: егитъёс Удмуртия Мерлык Кияса  